Id-Direttiva tal-Kummissjoni 2000/74/KE
tat-22 ta' Novembru 2000
dwar l-adattament mal-progress tekniku tad-Direttiva tal-Kunsill 93/29/KEE dwar l-identifikazzjoni ta' kontrolli, tell-tales u indikaturi għal vetturi bil-mutur b'żewġ roti jew bi tlieta
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/61/KEE tat-30 ta' Ġunju 1992 dwar l-approvazzjoni tat-tip ta' vetturi bil-mutur b'żewġ roti jew bi tlieta [1], kif emendata l-aħħar mid-Direttiva 2000/7/KE tal-Parlament Ewropew u tal-Kunsill [2], u b'mod partikolari l-Artikolu 16 tagħha,
Wara li kkunsidrat id-Direttiva tal-Kunsill 93/29/KEE ta' l-14 ta' Ġunju 1993 dwar l-identifikazzjoni ta' kontrolli, tell-tales u indikaturi għal vetturi bil-mutur b'żewġ roti jew bi tlieta [3], u b'mod partikolari l-Artikolu 4 tagħha,
Billi:
(1) Id-Direttiva 93/29/KEE hija waħda mid-direttivi separati taħt il-proċedura Komunitarja għall-approvazzjoni tat-tip introdotta mid-Direttiva 92/61/KEE. Id-dispożizzjonijiet tad-Direttiva 92/61/KEE dwar sistemi, komponenti u unitajiet tekniċi separati għal vetturi bil-mutur għalhekk japplikaw għal dik id-Direttiva.
(2) L-iżviluppi fit-teknoloġija issa jippermettu li d-Direttiva 93/29/KEE tiġi adattata mal-progress tekniku. Sabiex is-sistema kollha ta' l-approvazzjoni tat-tip tiffunzjona sew, huwa għalhekk neċessarju li wieħed jiċċara jew jissuplimenta xi ħtiġiet tad-Direttiva inkwestjoni.
(3) Għal dan l-iskop, il-ħtiġiet li jirrigwardaw l-isem u l-identifikazzjoni ta' ċerti simboli jridu jiġu allinjati ma' dawk tad-Direttiva tal-Kunsill 78/316/KEE tal-21 ta' Diċembru 1977 dwar l-approssimazzjoni tal-liġijiet ta' l-Istati Membri dwar l-attrezzament ta' ġewwa ta' vetturi bil-mutur (identifikazzjoni ta' kontrolli, tell-tales u indikaturi) [4], kif emendata bid-Direttiva tal-Kummissjoni 93/91/KEE [5], u ċerta informazzjoni li tinsab fid-dokument ta' informazzjoni għandha tiġi ċċarata.
(4) Il-miżuri stabbiliti f'din id-Direttiva huma b'mod konformi ma' l-opinjoni tal-Kumitat għall-Addattament għall-Progress Tekniku stabbilit taħt l-Artikolu 13 tad-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri dwar l-approvazzjoni tat-tip għal vetturi bil-mutur u l-karrijiet tagħhom [6], kif emendata l-aħħar mid-Direttiva 2000/40/KE tal-Parlament Ewropew u tal-Kunsill [7],
ADOTTAT DIN ID-DIRETTIVA:
L-Artikolu 1
L-Annessi I u II tad-Direttiva 93/29/KEE qegħdin b'hekk jiġu emendati skond l-Anness ta' din id-Direttiva.
L-Artikolu 2
1. B'effett mill-1 ta' Jannar 2002, l-Istati Membri ma jistgħux, għal raġjunijiet ta' identifikazzjoni ta' kontrolli, tell-tales u indikaturi:
- jirrifjutaw li jagħtu approvazzjoni tat-tip tal-KE għal vettura bil-mutur b'żewġ roti jew bi tlieta, jew
- jipprojbixxu r-reġistrazzjoni, il-bejgħ jew id-dħul fis-servizz ta' vetturi bil-mutur b'żewġ roti jew bi tlieta,
jekk l-identifikazzjoni ta' kontrolli, tell-tales u indikaturi tħares il-ħtiġiet tad-Direttiva 93/29/KEE, kif emendata minn din id-Direttiva.
2. B'effett mill-1 ta' Lulju 2002, l-Istati Membri għandhom jirrifjutaw li jagħtu l-approvazzjoni tat-tip tal-KE għal kull vettura bil-mutur ġdida b'żewġ roti jew bi tlieta , għal raġunijiet relatati ma' l-identifikazzjoni ta' kontrolli, tell-tales u indikaturi jekk il-ħtiġiet tad-Direttiva 93/79/KEE, kif emendata minn din id-Direttiva, ma jkunux issodisfati.
L-Artikolu 3
1. L-Istati Membri għandhom jadottaw u jippubblikaw, sa mhux aktar tard mill-31 ta' Diċembru 2001, id-dispożizzjonijiet meħtieġa biex ikun hemm konformità ma' din id-Direttiva. Huma għandhom javżaw lill-Kummissjoni b'dan minnufih.
Huma għandhom japplikaw dawk id-dispożizzjonijiet mill-1 ta' Jannar 2002.
Meta l-Istati Membri jaddottaw dawk id-dispożizzjonijiet, għandhom jinkludu referenza għal din id-Direttiva jew magħhom għandu jkun hemm din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
2. L-Istati Membri għandhom jikkomunikaw lill-Kummissjoni it-testi tad-dispożizzjonijiet prinċipali tal-liġi nazzjonali li jadottaw fil-qasam irregolat minn din id-Direttiva.
L-Artikolu 4
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha fil-Ġurnal Uffiċjali tal-Komunitajiet Europej Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, it-22 ta' Novembru 2000.